**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 36 παρ. 5 Κ.τ.Β.)**

Στην Αθήνα, σήμερα, 5 Νοεμβρίου 2024, ημέρα Τρίτη και ώρα 10.05΄, στην Αίθουσα «Προέδρου Αθανασίου Κωνστ. Τσαλδάρη» (223)του Μεγάρου της Βουλής, συνήλθε η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κυρίου Γεωργίου Στύλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υγείας «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης».

Στη συνεδρίαση παρέστησαν ο Υπουργός Υγείας, κ. Σπυρίδων-Άδωνις Γεωργιάδης, ο Υφυπουργός Υγείας, κ. Δημήτριος Βαρτζόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Λιακούλη Ευαγγελία, Μουλκιώτης Γεώργιος, Πουλάς Ανδρέας, Σταρακά Χριστίνα, Τσίμαρης Ιωάννης, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Τσαπανίδου Παρθένα (Πόπη), Κομνηνάκα Μαρία, Μεταξάς Βασίλειος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Αθανάσιος, Παπαδόπουλος Νικόλαος, Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σε όλους. Αρχίζει η συνεδρίαση της Διαρκούς Επιτροπής Κοινωνικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υγείας «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης». Στη συνεδρίαση παρίσταται ο Υπουργός Υγείας, κ. Σπυρίδων-Άδωνις Γεωργιάδης, καθώς και ο Υφυπουργός Υγείας, κ. Δημήτρης Βαρτζόπουλος.

Θα ξεκινήσουμε με τον Εισηγητή της Πλειοψηφίας για 15 λεπτά. Να κάνω μια ενημέρωση, στη Διάσκεψη των Προέδρων αποφασίστηκε ότι το συγκεκριμένο νομοσχέδιο θα πάει με τη διαδικασία των Κυρώσεων, που σημαίνει ότι στην Ολομέλεια θα μπορούν να μιλήσουν μόνο όσοι έχουν αντίρρηση ή είναι αντίθετοι με το νομοσχέδιο, με την κύρωση.

Τον λόγο έχει ο Εισηγητής της Πλειοψηφίας, κ. Χριστόδουλος Στεφανάδης, για 10 λεπτά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Εισηγητής της Πλειοψηφίας):** Ευχαριστώ, κ. Πρόεδρε. Κύριε Υπουργέ, ο κ. Πρόεδρος ανήγγειλε τον τίτλο του υπό συζήτηση νομοσχεδίου. Είναι γνωστό ότι ο τομέας υγείας είναι από τους πιο σημαντικούς στη χώρα μας. Η Ελλάδα διαχρονικά, ιδιαίτερα τα τελευταία χρόνια, έχει εστιάσει στον τομέα της υγείας που τη θεωρεί μέγιστη θεμελιώδη προτεραιότητα. Πράγματι, έχει παραχθεί πολύ σημαντικό και καινοτόμο έργο, τόσο σε επίπεδο κοινωνικής πρόνοιας όσο και δημιουργίας ισχυρής τεχνογνωσίας στον ιατρικό και φαρμακευτικό χώρο και να επισημάνω τις μεγάλες αλλαγές που προτείνει ο Υφυπουργός, ο κ. Βαρτζόπουλος, στην Ψυχική Υγεία, έναν πολύ σημαντικό τομέα.

Πολλές φορές, με πολύ πρόσφατο παράδειγμα τη διαχείριση της πανδημίας Covid-19, η Ελλάδα έχει αποτελέσει παράδειγμα μίμησης και κινητήριος δύναμη προώθησης σημαντικών, ουσιαστικών αλλαγών, οι οποίες υιοθετήθηκαν σε αρκετές περιπτώσεις και από χώρες προηγμένες του εξωτερικού, σε θέματα υγείας. Παράλληλα, πέρα από τη χάραξη καινοτόμων στρατηγικών η Κυβέρνηση και ο Υπουργός Υγείας διαχειρίζονται τα θέματα υγείας με ένα μεικτό πνεύμα, αναζητώντας συνεχώς την καλύτερη των συστημάτων, της ποιότητας και των ιατρικών υπηρεσιών.

 Πράγματι, θα πρέπει να τονίσω εδώ τη μεγάλη, εκρηκτική, εξωστρέφεια του Υπουργείου Υγείας σε αυτό τον τομέα με μεγάλες επιτυχίες και παραγωγής έργου. Γιατί είναι γνωστό ότι η υγεία αποτελεί αιχμή αντιπολιτευτικής, σωστής ή μη σωστής πρακτικής της αντιπολίτευσης. Ιδιαίτερα, και λαμβάνοντας υπόψη τη γεωγραφία της χώρας μας, με τη μεγάλη διασπορά του πληθυσμού σε απομακρυσμένες και νησιωτικές περιοχές, καθώς και σε σχετικά απομονωμένες περιοχές της υπόλοιπης χώρας, αυτή η προσπάθεια νομίζω έχει ιδιαίτερη σημασία του Υπουργείου και της Κυβέρνησης.

Επιπλέον, δράσεις εξωστρέφειας ή ανταλλαγής τεχνογνωσίας και πολύτιμων εμπειριών μέσα από διαφορετικές καταστάσεις ανά γεωγραφική περιοχή, θωρακίζουν ακόμη περισσότερο τον ιατρικό τομέα και θερμαίνουν τις σχέσεις με άλλες χώρες δημιουργώντας ισχυρούς δεσμούς και συμμάχους.

Σε αυτό το πλαίσιο, το πνεύμα του Υπουργείου Υγείας έχει καταθέσει αυτό το νομοσχέδιο, να επαναλάβω, την «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης». Ένα πολύ σημαντικό σχέδιο νόμου, κατά την άποψή μας, που στόχο έχει από τη μία πλευρά, την εδραίωση της διμερούς συνεργασίας μεταξύ Ελλάδας και Αιγύπτου και παράλληλα, την ανταλλαγή εμπειριών στους τομείς της υγείας, της φαρμακευτικής και επιστημονικής έρευνας, που είναι γνωστό αντικειμενικά ότι η χώρα μας έχει κάνει μεγάλες προόδους.

Όλα αυτά στόχο έχουν την καλυτέρευση των υπηρεσιών υγείας και των υποδομών περίθαλψης σε ιατρικό και φαρμακευτικό επίπεδο για τους συμπολίτες μας. Ενθαρρύνεται με αυτό το νομοσχέδιο η ανταλλαγή γνώσεων, η αγαστή συνεργασία και δημιουργείται ένας ακόμα δίαυλος επικοινωνίας με στόχο την εξυπηρέτηση των συμφερόντων και των δύο συμβαλλομένων χωρών σε αυτόν τον πολύ θεμελιώδη τομέα.

Ήδη, κυρίες και κύριοι συνάδελφοι, από την αρχαιότητα η Ελλάδα και η Αίγυπτος μέσα από μία πολύ στενή σχέση αντάλλασσαν γνώσεις σε επιστημονικά θέματα. Αυτή η μακρά ιστορία δεν χάθηκε με την πάροδο των χρόνων, αλλά όπως αποδεικνύει και το σημερινό σχέδιο νόμου είναι παρούσα και ισχυρή και στόχος είναι συνεπώς να διασφαλίζεται και να ενδυναμώνεται. Επιπλέον, αξίζει να αναφερθεί η προσπάθεια της Δημοκρατίας της Αιγύπτου να εκσυγχρονίσει το σύστημα υγείας της και να ενισχύσει πολυεπίπεδα την αποτελεσματικότητα των υγειονομικών και φαρμακευτικών υπηρεσιών με γνώμονα πάντα την κοινωνική δικαιοσύνη. Είναι γεγονός, όπως ήδη έχει επισημανθεί, ότι η Ελλάδα είναι πρωτοπόρος σε θέματα που αφορούν στη φαρμακευτική περίθαλψη, την τεχνολογία, ειδικά τη ψηφιοποίηση στον τομέα της υγείας, στην επιστημονική έρευνα και στη βιομηχανία φαρμάκων και ιατρικών ειδών. Είναι γνωστή η πρωτοπόρος παρουσία της ελληνικής φαρμακευτικής βιομηχανίας στο διεθνή χώρο.

Στο σχέδιο νόμου το οποίο εισηγούμαστε αναπτύσσονται σε δύο άρθρα. Το πρώτο άρθρο αναφέρεται στην Κύρωση του Μνημονίου Κατανόησης, ενώ το δεύτερο στην έναρξη ισχύος. Το Μνημόνιο εξελίσσεται σε 12 άρθρα. Αυτά τα άρθρα λαμβάνουν υπόψη τη μεγάλη μεθοδικότητα και σχεδιασμό ανάμεσα σε άλλα θέματα εμπιστευτικότητας, επακόλουθες συμφωνίες, γενικές αρχές συνεργασίας και άλλα.

Αναλυτικότερα, στο πρώτο άρθρο με τίτλο «Στόχος του Μνημονίου Κατανόησης», αναφέρονται οι στόχοι του Μνημονίου με επίκεντρο τη διαχείριση της σχέσης μεταξύ των δύο χωρών και τον καθορισμό των αμοιβαίων κανόνων συνεργασίας. Τονίζεται παράλληλα η λέξη «συνεργασία», αφού δεν υπάρχει πρόθεση δημιουργίας κοινού έργου εμπορικής σχέσης και τα σχετικά επακόλουθα. Ούτε το ένα μέρος έχει το δικαίωμα δηλαδή ή την εξουσία να ενεργεί για λογαριασμό του άλλου.

Στο δεύτερο άρθρο με τίτλο «Γενικές αρχές συνεργασίας», υπογραμμίζεται ότι τα δύο μέρη διενεργούν εντός του πεδίου των εθνικών νομοθεσιών τους πάντα. Ειδικότερα, όσον αφορά τη χώρα μας, αυτή διενεργεί με βάση τις υποχρεώσεις που απορρέουν από την ένταξη της χώρας μας στην Ευρωπαϊκή Ένωση και τα κεντρικά ζητούμενα, η αμοιβαιότητα, το αμοιβαίο όφελος και η βελτίωση της υγείας των πολιτών, που συνεπάγονται αυτή τη σχέση με την Ευρωπαϊκή Ένωση.

Στο τρίτο άρθρο με τίτλο «Πεδία συνεργασίας», καταγράφονται οι τομείς συνεργασίας. Ανάμεσά τους είναι η ανάπτυξη συστημάτων υγείας και εφαρμογή νέων τεχνολογιών, η ανταλλαγή ειδικών, η ειδίκευση ιατρών και επαγγελματιών υγείας σύμφωνα με τα νεότερα επιστημονικά πρωτόκολλα και την τεχνολογία της υγείας και τρίτον, η ανταλλαγή εμπειρογνωμοσύνης και εκπαίδευσης εμπειρογνωμόνων για την υποστήριξη, ανάπτυξη της βιομηχανίας φαρμακευτικών προϊόντων, που όπως είπαμε η Ελλάδα πρωτοπορεί, και του ιατρικού εξοπλισμού και προμηθειών.

Στο τέταρτο άρθρο με τίτλο «Μέσα συνεργασίας», αναφέρονται τα μέσα με τα οποία υλοποιείται το προηγούμενο άρθρο που ανέφερα και παράλληλα καταγράφονται και θέματα που αφορούν στο κόστος των επισκέψεων του εξειδικευμένου προσωπικού εμπειρογνωμόνων, στην παροχή δια ζώσης ή διαδικτυακά μαθημάτων κατάρτισης μεταξύ των μέσων και στην υποστήριξη της επένδυσης στη φαρμακευτική βιομηχανία και σε ιατρικά εφόδια.

Στο πέμπτο άρθρο ορίζονται οι επακόλουθες συμφωνίες, ενώ το άρθρο 6 προβλέπει τη σύσταση Μικτής Επιτροπής.

Στο έβδομο άρθρο προβλέπεται συμμόρφωση προς τις διεθνείς συμβάσεις όπως αυτές αναφέρθηκαν, ενώ το άρθρο 8 αναφέρεται στην επίλυση διαφορών, με σαφή διατύπωση ότι οποιαδήποτε διαφορά λύνεται φιλικά μέσω της διπλωματικής οδού και όχι με προσφυγή σε οποιοδήποτε εθνικό διεθνές δικαστήριο ή τρίτο μέρος.

Στο ένατο άρθρο ορίζονται θέματα σχετικά με τη διαδικασία τροποποίησης του Μνημονίου Κατανόησης η οποία πρέπει να γίνεται μόνο με γραπτή συμφωνία μεταξύ των δύο χωρών, η διαδικασία της οποίας είναι ίδια με τη διαδικασία που περιγράφεται αναλυτικά στο δέκατο άρθρο με τίτλο «Άρθρο σε ισχύ».

Το άρθρο 11 αναφέρεται στην αλληλογραφία μεταξύ των δύο μερών η οποία πρέπει να πραγματοποιείται με διπλωματικά μέσα, ενώ το άρθρο 12 αναφέρεται στην εμπιστευτικότητα. Χαρακτηριστικά, οι ανταλλαγές πληροφοριών μεταξύ της Ελληνικής Δημοκρατίας και της Αραβικής Δημοκρατίας της Αιγύπτου είναι απολύτως εμπιστευτικές, δεν μπορούν να κοινοποιηθούν σε τρίτα μέρη χωρίς γραπτή συναίνεση του άλλου μέρους και πρέπει να πραγματοποιούνται μόνο για τους λόγους που αναφέρονται στο παρόν Μνημόνιο Συνεργασίας.

Όπως είναι κατανοητό αυτό το σχέδιο νόμου, κυρίες και κύριοι συνάδελφοι, αποτελεί μια ακόμα εξωστρεφή δράση της ελληνικής κυβέρνησης, της Ελληνικής Δημοκρατίας και του Υπουργείου Υγείας, εν προκειμένω, στον τομέα του συστήματος υγείας. Παράλληλα, παρέχεται αρωγή σε σημαντικούς συμμάχους στρατηγικούς, πολιτικούς, ιστορικούς και κοινωνικούς συμμάχους της Ελλάδας, συγκεκριμένα, στην Αραβική Δημοκρατία της Αιγύπτου.

Κύρια θέματα είναι οι τομείς υγείας, όπως προαναφέρθηκα και της φαρμακευτικής περίθαλψης. Και στους δύο τομείς καταγράφουμε σοβαρές καινοτομίες, είναι γνωστό αυτό. Αντικειμενικά, η χώρα μας καταγράφει, ενώ στο επιστημονικό πεδίο παρουσιάζουν μεγάλη ανάπτυξη. Τέλος, ενθαρρύνονται οι διεθνείς σχέσεις της Ελλάδος και ισχυροποιείται η μακρά ιστορία μας, σχέσεων με την Αραβική Δημοκρατία της Αιγύπτου και γενικότερα της περιοχής η οποία βρίσκεται αυτή την εποχή σε μια αστάθεια. Παρακαλώ όλους τους συναδέλφους να το ψηφίσουν γιατί νομίζω είναι για το συμφέρον και της Ελλάδος και γενικότερα της περιοχής μας, εδώ. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κύριε Στεφανάδη. Καταλαβαίνω, ψηφίζετε «υπέρ»;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Εισηγητής της Πλειοψηφίας):** Ναι, προφανώς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Για να καταγραφεί στα πρακτικά σας ερωτώ. Θα ρωτήσω κάθε Εισηγητή.

Ο Εισηγητής της Μειοψηφίας θα μιλήσει πιο μετά.

Ο Ειδικός Αγορητής της Κ.Ο. «ΠΑΣΟΚ - Κίνημα Αλλαγής», κ. Ιωάννης Τσίμαρης.

**ΙΩΑΝΝΗΣ ΤΣΙΜΑΡΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Κύριε Πρόεδρε, κύριε Υπουργέ, κυρίες και κύριοι συνάδελφοι. Οι σχέσεις της Ελλάδας με την Αίγυπτο έχουν βαθιές ιστορικές ρίζες. Ως αποτέλεσμα της συνύπαρξής τους στον ίδιο γεωστρατηγικό χώρο και της κοινής ιστορικής διαδρομής τους. Η μακραίωνη παρουσία του Πατριαρχείου Αλεξάνδρειας και των Ελληνικών Κοινοτήτων, η αξιόλογη επιχειρηματική δραστηριότητα σημαντικού αριθμού Ελληνικών επιχειρήσεων στην Αίγυπτο και η συμπληρωματικότητα των δύο χωρών σε σχέση με τη σταθερότητα και ανάπτυξη της περιοχής, της κοινής τους γειτονίας, καθιστούν Ελλάδα και Αίγυπτο φυσικούς στρατηγικούς εταίρους.

Η Ελλάδα θεωρεί την Αίγυπτο παράγοντα κλειδί για τις εξελίξεις στην περιοχή της Μέσης Ανατολής και ευρύτερα στον αραβικό κόσμο λόγω του μεγέθους, της ιστορίας της αλλά και του στρατηγικού της βάρους. Με βάση τις διαχρονικές ιστορικές σχέσεις των δύο χωρών, το «Μνημόνιο Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης», μπορεί να καταστεί ιδιαιτέρως εποικοδομητική και ωφέλιμη για τα δύο μέρη.

Η Αίγυπτος έχει μια ισχυρή μεταποιητική βιομηχανία και είναι ο μεγαλύτερος παραγωγός φαρμακευτικών προϊόντων στην περιοχή της Μέσης Ανατολής και της Βόρειας Αφρικής. Έχει πάνω από 100 φαρμακοβιομηχανίες με ευρύ φάσμα παραγωγής, όπου 9 στα 10 φάρμακα που καταναλώνονται στη χώρα παράγονται τοπικά. Αυτό έχει ως αποτέλεσμα να διαθέτει εξειδικευμένο εργατικό δυναμικό και τεχνογνωσία στη φαρμακευτική παραγωγή, τα οποία είναι ζωτικής σημασίας για την υλοποίηση των στόχων της.

 Η Αίγυπτος επενδύει στη φαρμακοβιομηχανία της και αναζητεί ενεργά συνεργασίες για την ενίσχυση της παραγωγής και στις ικανότητες, στην αναβάθμιση της τεχνολογίας και τη βελτίωση της ποιότητας. Βέβαια, αντιμετωπίζει κι αυτή διάφορα προβλήματα όσον αφορά τη διανομή φαρμάκων στον πληθυσμό, όπως είναι τα προβλήματα επιβολής τιμολόγησης των φαρμάκων από την Κυβέρνηση, η καθυστερημένη εφαρμογή μιας συνολικής αυξητικής των τιμών των φαρμακευτικών προϊόντων με αποτέλεσμα να υπάρχει έλλειψη και εξάπλωση πλαστών φαρμάκων, τα οποία με την υποτίμηση της Αιγυπτιακής λίρας, κάνει τη συγκεκριμένη αγορά δύσκολη στην πρόσβαση σε νέες θεραπείες.

Επίσης, υπάρχει ιστορικά σχετικά χαμηλή δραστηριότητα έρευνας και ανάπτυξης σε σύγκριση με εμάς, αλλά να γίνονταιοι προσπάθειες να αυξηθούν οι επενδύσεις και να τονωθεί η καινοτομία. Οπότε εδώ είναι ένα «πεδίον δόξης λαμπρόν». Επίσης, στον ιατρικό τομέα, είμαστε σε παρόμοια κατάσταση με την έννοια ότι και εκεί οι νέοι γιατροί εγκαταλείπουν σωρηδόν την Αίγυπτο για καλύτερες δουλειές στο εξωτερικό. Περισσότεροι από 11.500 γιατροί εγκατέλειψαν τον τομέα της δημόσιας υγείας της Αιγύπτου μεταξύ 2019 και 2022 σύμφωνα με το Αιγυπτιακό Ιατρικό Συνδικάτο.

Αν λάβουμε την ισχυρή υποδομή της χώρας υπόψιν και τις καθιερωμένες δυνατότητές της στον τομέα παροχής υγείας και στον τομέα των φαρμάκων, βλέπουμε ότι η Αίγυπτος έχει στρατηγική θέση ως γέφυρα μεταξύ Αφρικής, Ασίας και Ευρώπης. Όσον αφορά την Ελλάδα, τα ζητήματα που ταλανίζουν τον χώρο της υγείας είναι γνωστά, τα αναδεικνύουμε συστηματικά μέσω του κοινοβουλευτικού έργου και σήμερα θα ήθελα να αναφερθώ στο τι πρέπει να πράξουμε ώστε να ενισχύσουμε μέσω του μνημονίου τα συγκριτικά πλεονεκτήματά μας. Πρέπει να αναζητούμε βιώσιμη αναπτυξιακή δυναμική με ποιοτικές θέσεις εργασίας και σταδιακή άνοδο του βιοτικού επιπέδου των πολιτών της χώρας.

Στόχος πρέπει να είναι η ανάπτυξη με επίκεντρο τη γνώση, την τεχνολογία, την έρευνα και την καινοτομία και όχι μυωπική έμφαση στο κόστος εργασίας. Η καινοτομία έχει αποδειχθεί ότι διαφοροποιεί τις οικονομίες σε παγκόσμιο επίπεδο σε όρους ανταγωνιστικότητας σε βαθμό πολύ πιο ξεκάθαρο σε σχέση με τη στενή εστίαση στο κόστος εργασίας. Σκοπός πρέπει να είναι η διατήρηση του ανθρώπινου κεφαλαίου υψηλής εξειδίκευσης σε επιστημονικό και επιχειρηματικό επίπεδο στην πατρίδα μας. Σημαντικός είναι και ο ρόλος των επιχειρήσεων του τομέα της υγείας, ο οποίος μπορεί να αποτελέσει μοχλό ανάπτυξης καθώς συγκεντρώνει σημαντικά πλεονεκτήματα.

Συνεχιζόμενες όμως παραμένουν και οι προκλήσεις στην υγεία. Λαμβάνοντας υπόψη τις δημογραφικές εξελίξεις, δηλαδή την αύξηση του προσδόκιμου επιβίωσης και γήρανσης του πληθυσμού, κατανοεί κανείς ότι αυξάνεται η ζήτηση για υπηρεσίες υγείας και φαρμάκων. Διαπιστώνει κανείς αύξηση του αριθμού ασθενών με σοβαρές και χρόνιες παθήσεις λόγω και του σύγχρονου τρόπου ζωής, μειωμένη φυσική άσκηση, κάπνισμα, κατανάλωση οινοπνευματωδών ποτών, αλλά ταυτόχρονα παραμένει επιβεβλημένη ανάγκη για εξορθολογισμό και μείωση βελτίωσης της απόδοσης των δαπανών υγείας και του φαρμάκου.

Θα πρέπει να υπάρξει χρήση νέων καινοτόμων θεραπειών που να εφαρμόζονται με τη βάση της αποτελεσματικότητας. Η ενίσχυση της πρόληψης και έγκαιρης διάγνωσης μέσω του ολοκληρωμένου συστήματος Πρωτοβάθμιας Υγείας θα οδηγήσει σε μείωση ζήτησης υπηρεσιών για Δευτεροβάθμια και Τριτοβάθμια περίθαλψη. Με την ανάπτυξη της ευφυούς υγείας θα εφαρμόζονται απομακρυσμένες υπηρεσίες υγείας με τη χρήση τεχνητής νοημοσύνης, προσωποποιημένη φαρμακευτική και ιατρική περίθαλψη και εξατομικευμένη διαγνωστική.

Η ελληνική βιομηχανία φαρμάκου έχει επίσης σημειώσει μια εντυπωσιακή ανοδική πορεία τα τελευταία χρόνια με σημαντική στροφή στην καινοτομία και ως εκ τούτου αύξηση πωλήσεων και εξαγωγών. Το οικοσύστημα καινοτομίας της χώρας μας είναι εξαιρετικά δυναμικό με 110 νεοφυείς επιχειρήσεις στο χώρο των επιστημών υγείας και διεθνούς φήμης επιστήμονες που στελεχώνουν Πανεπιστήμια, Νοσοκομεία και Ερευνητικά Κέντρα. Συνεπώς υπάρχουν οι προϋποθέσεις ώστε η χώρα μας να απελευθερώσει την ισχυρή δυναμική της σε συνεργασία όσον αφορά αυτό το μνημόνιο συνεργασίας. Υπάρχουν όμως και σημαντικές προκλήσεις που θα πρέπει να αντιμετωπιστούν άμεσα ώστε να υποστηριχθεί και να συνεχιστεί η αναπτυξιακή πορεία του κλάδου. Συγκρίνοντας τις προκλήσεις των δύο χωρών σε επίπεδο του ευρύτερου τομέα της υγείας διαπιστώνει κανείς ότι το μνημόνιο κατανόησης έχει αλληλένδετα αξιοποιήσιμα συγκριτικά πλεονεκτήματα. Ευχόμαστε οι επιμέρους δράσεις του μνημονίου να αποβούν κερδοφόρες για τους πολίτες και τις κοινωνίες των δύο χωρών. Ψηφίζουμε θετικά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ.

Η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ», κυρία Αθανασίου, έχει το λόγο για 10 λεπτά.

 **ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ κύριε Πρόεδρε. Κύριοι συνάδελφοι, κύριοι Υπουργοί, με το παρόν σχέδιο νόμου κυρώνεται το μνημόνιο κατανόησης μεταξύ Ελλάδας και Αιγύπτου, το οποίο υπογράφτηκε στην Αθήνα στις 13 Σεπτεμβρίου του 2023 μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα των επιστημών δημόσιας υγείας, της ιατρικής, νοσηλευτικής και φαρμακευτικής επιστήμης όπως ορίζεται και στο άρθρο πρώτο, του σχεδίου. Οι διπλωματικές σχέσεις Ελλάδας και Αιγύπτου βρίσκονται σε καλό σημείο και οι διμερείς καλές σχέσεις μεταξύ των δύο χωρών αποτυπώνονται σε μια σειρά συμφωνιών μέρος των οποίων αποτελεί και το παρόν μνημόνιο.

Από την άλλη πλευρά, η μακρά περίοδος κρίσης στις σχέσεις Τουρκίας και Αιγύπτου έδωσαν την ευκαιρία στην Ελλάδα και στην Κύπρο για να δημιουργήσουν μια ουσιαστική και παραγωγική σχέση συνεργασίας με την Αίγυπτο. Η σχέση αυτή έχει εκφραστεί με διμερείς συμφωνίες, με στρατιωτική συνεργασία, με τα σχήματα των τριμερών και πενταμερών συνεργασιών, με την ενεργειακή συνεργασία αλλά και με τη συγκρότηση του φόρουμ φυσικού αερίου της Ανατολικής Μεσογείου. Μάλιστα το 2020 η Αίγυπτος και η Ελλάδα υπέγραψαν συμφωνία μερικής οριοθέτησης της ΑΟΖ. Κατ’ αυτόν τον τρόπο προστέθηκε ένα σημαντικό εργαλείο στη χώρα μας για την έμπρακτη αντιμετώπιση του Τουρκολιβυκού μνημονίου.

Στο άρθρο 1 του Μνημονίου, στόχος του υπό κύρωση Μνημονίου Κατανόησης είναι η προαγωγή της συνεργασίας στον τομέα της υγείας και της φαρμακευτικής περίθαλψης μεταξύ των δύο συμβαλλόμενων μερών. Διευκρινίζεται ότι Μνημόνιο Κατανόησης δεν συνεπάγεται ύπαρξη κοινού έργου ή εμπορική σχέση μεταξύ των δύο μερών, ούτε επιφέρει κανενός είδους εξουσία, να ενεργούν το ένα μέρος για λογαριασμό του άλλου.

Σύμφωνα με πρόσφατη έκθεση του Αμερικανικού Πανεπιστημίου του Καΐρου, όσον αφορά στην αποτελεσματικότητα, την ανθεκτικότητα και τη βιωσιμότητα του συστήματος υγείας της Αιγύπτου, έγινε γνωστό ότι η Αίγυπτος σχεδιάζει να επεκτείνει το σύστημα της υγείας για τους πολίτες προκειμένου να καλύψει περισσότερες πληθυσμιακές ομάδες και να ενισχύσει το πρωτεύον σύστημα φροντίδας, με στόχο την πρόληψη και την πρώιμη διάγνωση των ασθενειών.

Βέβαια, τα μεγέθη των δύο χωρών είναι ασύγκριτα. Η Αίγυπτος έχει επτάμισι φορές μεγαλύτερη έκταση από την Ελλάδα, συνολικό πληθυσμό 100 εκατομμυρίων κατοίκων, ενώ λόγω της μεγάλης εδαφικής κάλυψης της χώρας της από έρημο, η συγκέντρωση του πληθυσμού στα μεγάλα αστικά κέντρα είναι τεράστια. Η πρωτεύουσα Κάιρο αποτελεί τη δέκατη μεγαλύτερη μητροπολιτική αστική περιοχή παγκοσμίως, συγκεντρώνοντας στο κέντρο της πόλης περίπου 25 εκατομμύρια κατοίκους, ενώ προσθέτοντας και επιπλέον 15 εκατομμύρια κατοίκων, οι οποίοι μένουν στην περιαστική ζώνη της πόλης, συγκεντρώνονται 40 εκατομμύρια κάτοικοι σε μια πόλη και μόνο, πληθυσμός δεκαπλάσιος από ολόκληρη την Ελλάδα.

Η εν λόγω σύμβαση στοχεύει στην ενίσχυση των σχέσεων φιλίας μεταξύ δύο χωρών και στην ανάπτυξη της μεταξύ τους συνεργασίας στον τομέα της υγείας και της φαρμακευτικής περίθαλψης. Δε θα μπορούμε να είμαστε αρνητικοί σε αυτή την συνεργασία, ωστόσο υποχρεούμαστε να λάβουμε υπόψη τις τεράστιες διαφορές, τόσο των μεγεθών όσο και των συνθηκών διαβίωσης.

Στο άρθρο 3 του Μνημονίου-πεδία συνεργασίας, σε συνέχεια των πιο πάνω παρατηρήσεων μας επί του άρθρου 1, τονίζουμε ότι το πεδίο συνεργασίας είναι σχετικό και επηρεάζεται από τη διαφορά στα μεγέθη των δύο χωρών, πολύ δε περισσότερο όταν στην Ελλάδα το δημόσιο σύστημα υγείας επηρεάζεται από υποστελέχωση, υποχρηματοδότηση και υπολειτουργία.

Η πραγματικότητα είναι ότι τα βασικά προβλήματα όμως παραμένουν πολύπλοκα και εν πολλοίς άλυτα. Τα οικονομικά προβλήματα του ΕΣΥ χωρίζονται σε τρεις μεγάλες κατηγορίες, οι οποίες επηρεάζουν άμεσα η μία την άλλη και αφορούν στις δαπάνες για την υγεία, στη διαχείριση των νοσοκομειακών πόρων και στα κενά στην πρωτοβάθμια και δευτεροβάθμια φροντίδα. Προβλήματα τα οποία όχι μόνο διαιωνίζονται αλλά και επιδεινώνονται εξαιτίας της πάγιας πολιτικής της Κυβέρνησης, η οποία προάγει το ιδιωτικό συμφέρον σε βάρος του δημοσίου χαρακτήρα της υγείας.

Στο άρθρο 5 του Μνημονίου, με αυτό το άρθρο παρέχεται η δυνατότητα στα δύο συμβαλλόμενα μέρη να συνάπτουν νέες συμπληρωματικές λεπτομερειακές συμφωνίες για οποιοδήποτε μέσο συνεργασίας του Μνημονίου Κατανόησης. Οι επιμέρους συμφωνίες να βασίζονται στις αντίστοιχες εθνικές νομοθεσίες και διεθνείς συμβάσεις, όπου αμφότερα τα κράτη είναι συμβαλλόμενα μέρη.

Ωστόσο, η ένστασή μας συνιστάται στο ότι εδώ δίνεται η δυνατότητα για τη σύναψη νέων λεπτομερειακών συμφωνιών, οι οποίες προφανώς δε θα περνούν από την παρούσα αρμόδια Επιτροπή Κοινωνικών Υποθέσεων.

Στο άρθρο 6 του Μνημονίου, στο παρόν αναφέρεται ότι θα συσταθεί μικτή επιτροπή, στην οποία κάθε μέρος θα εκπροσωπείται από ίσο αριθμό μελών, για να παρακολουθεί την εφαρμογή των διατάξεων του παρόντος Μνημονίου και σε περίπτωση διαφωνιών να διαβουλεύεται και να τις επιλύει με καταφυγή στις αρμόδιες αρχές των μερών. Ωστόσο, δεν αναφέρεται στο άρθρο από πόσα μέλη θα αποτελούνται οι αρμόδιες επιτροπές, με ποια κριτήρια θα επιλέγονται τα μέλη και πόσο θα επιβαρύνουν τον προϋπολογισμό.

Στο άρθρο 8 του Μνημονίου, στο παρόν αναφέρεται ότι οποιαδήποτε διαφορά ως προς την εφαρμογή ή την ερμηνεία του παρόντος θα επιλύεται φιλικά, με διαβουλεύσεις και διαπραγματεύσεις μέσω της διπλωματικής οδού, χωρίς ωστόσο προσφυγή σε οποιοδήποτε εθνικό ή διεθνές δικαστήριο ή τρίτο μέρος για την επίλυσή της.

Σαφώς και οποιεσδήποτε διαφορές θα πρέπει να επιλύονται ειρηνικά και φιλικά. Ωστόσο, η ένσταση της Ελληνικής Λύσης συνιστάται στο ότι δε θα έπρεπε να αποκλείεται εντελώς το δικαίωμα προσφυγής σε οποιοδήποτε εθνικό ή διεθνές δικαστήριο ή τρίτο μέρος, για την επίλυση πιθανής διαφοράς αλλά να παραμένει και αυτή η δυνατότητα, η οποία βέβαια θα πρέπει να αποφεύγεται με κάθε τρόπο, εξαντλώντας τα ειρηνικά μέσα, αλλά ωστόσο πρέπει να διατηρηθεί και να προβλεφθεί.

Στο άρθρο 12 του Μνημονίου, με αυτό το άρθρο ορίζεται ότι απαγορεύεται η κοινοποίηση προς τρίτους τον πληροφοριών που ανταλλάσσονται από τα μέρη χωρίς την έγγραφη συναίνεση του αντισυμβαλλόμενου μέρους, διότι αυτές οι πληροφορίες αυτές είναι και θα πρέπει να παραμένουν απολύτως εμπιστευτικές.

Ωστόσο, δεν προβλέπεται καμία κύρωση σε περίπτωση διαρροής αυτών των εμπιστευτικών πληροφοριών. Η Ελληνική Λύση θεωρεί ότι χρειάζεται και να διαφυλάσσονται αυτές οι πληροφορίες αλλά και να υπάρχουν αυστηρές κυρώσεις σε περίπτωση διαρροής.

Κύριε Πρόεδρε, κύριοι συνάδελφοι, σαφώς και τα μνημόνια συνεργασίας είναι χρήσιμα μεταξύ ιδιαιτέρως όμορων χωρών, εν προκειμένω η διαφορά των μεγεθών των δύο χωρών σε έκταση σε πληθυσμό, αλλά και σε συνθήκες είναι τεράστιες. Η Κυβέρνηση λοιπόν οφείλει, αυτόν τον παράγοντα, να τον λάβει υπόψη της. Επιπροσθέτως η Κυβέρνηση, οφείλει να σεβαστεί τον Δημόσιο χαρακτήρα της Δημόσιας Υγείας και όχι να υποβαθμίζει διαρκώς και συστηματικά, αλλά και να κρατάει υποστελεχωμένα τη Δημόσια Υγεία.

Το ενδιαφέρον της Κυβέρνησης για τη Δημόσια Υγεία, δεν μπορεί να εξαντλείται σε μνημόνια συνεργασίας, ωφέλιμα και χρήσιμα, κατά τα άλλα, αλλά να αφήνει το ΕΣΥ να καταρρέει. Με τη Δημόσια Υγεία να καταστρέφεται και τους υγειονομικούς να εξαντλούνται όλα τα υπόλοιπα αποδεικνύεται ότι είναι για λόγους διαφήμισης και εικόνας και όχι ουσίας.

Η Αίγυπτος, επίσημα και ανεπίσημα, διαμηνύει σε Αθήνα και Λευκωσία πως ενδιαφέρεται για σύσφιξη των σχέσεων, δεν θα μπορούμε να είμαστε αρνητικοί σε αυτή τη συνεργασία, πλην όμως δεν γίνεται να μην επισημάνουμε ότι, παρά την υψηλή κατάρτιση των εργαζομένων του Ελληνικού Συστήματος Υγείας, οι οικονομικές πληγές του δημιουργούν προβλήματα στην παροχή των υπηρεσιών στην Ελλάδα. Αν λοιπόν η συνεργασία με την Αίγυπτο βοηθήσει στην επίλυση των προβλημάτων αυτών, πολύ ευχαρίστως να προχωρήσει, αλλιώς μένουμε σε λόγια, υποσχέσεις, ευχολόγια και δημόσιες σχέσεις, χωρίς ουσιαστικό αντίκρισμα. Σας ευχαριστώ. Η «Ελληνική Λύση» επιφυλάσσεται.

**ΓΕΩΡΓΙΟΣ ΣΤΥΛΙΟΣ (Προέδρος της Επιτροπής):** Ευχαριστούμε κυρία Αθανασίου. Να δώσω τον λόγο τώρα στον Εισηγητή της Μειοψηφίας, στον κ. Ανδρέα Παναγιωτόπουλο για 10 λεπτά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητή της Μειοψηφίας):** Ευχαριστώ κύριε Πρόεδρε. Να πούμε ότι, εν μέσω βέβαια όλων αυτών των Επιτροπών που έχουμε για άλλο νομοσχέδιο φέρνετε και αυτό, αλλά δεν κατάλαβα γιατί τόση βία; Να τρέχουμε για αυτή την Κύρωση της Συμφωνίας;

**ΓΕΩΡΓΙΟΣ ΣΤΥΛΙΟΣ (Προέδρος της Επιτροπής):** Καλό είναι να προχωράνε τα θέματα και ότι είναι εύκολο να φεύγει, να μην κρατάμε πίσω θέματα που μπορούν να τρέξουν γρήγορα πιστεύω. Γενικότερα το λέω στη ζωή, όχι μόνο για το συγκεκριμένο νομοσχέδιο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητή της Μειοψηφίας):** Τρέχει η ζωή μάλλον;

**ΓΕΩΡΓΙΟΣ ΣΤΥΛΙΟΣ (Προέδρος της Επιτροπής):** Η ζωή τρέχει, καλό είναι να κλείνουμε ζητήματα να μην αφήνουμε εκκρεμότητες ανοιχτές. Είναι μια ουσιαστική Σύμβαση που βοηθάει τη χώρα μας και υπάρχουν και λόγοι γενικότεροι, γεωπολιτικοί, γεωστρατηγικοί, ευρύτερες συνεργασίες αλλά, μας δίνουν δυνατότητες αναπτυξιακές. Το λέω, για να βοηθήσω στη συζήτηση και για την κυρία Αθανασίου να πω, πιο πριν για την Κύρωση ότι, η Κύρωση γίνεται, κάθε φορά δεν χρειάζεται να νομοθετούμε στη Βουλή, εμείς είμαστε Διαρκής Επιτροπή που έχουμε ως ρόλο τη νομοθέτηση. Από τη στιγμή που θα γίνει νόμος η Κύρωση, το αρμόδιο Υπουργείο σύμφωνα με τους νόμους, θα μπορεί να προχωρήσει σε όλες τις διαδικασίες και του ελέγχου και της τήρησης και οι αντίστοιχες Επιτροπές που προβλέπονται, δεν έχει νομοθετική και κανονιστική διάσταση, κάθε λεπτομέρεια μετά στην εφαρμογή της Κύρωσης. Κύριε Παναγιωτόπουλε, ξαναξεκινάτε από την αρχή.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητή της Μειοψηφίας):** Σαφώς, λοιπόν, επιδιώκουμε συνέργειες και συνεργασίες με χώρες ασφαλώς φιλικές και είναι ευπρόσδεκτες. Είναι γεγονός ότι τέτοιες συνεργασίες και από μέρους μας δεν μπορούμε να πούμε όχι, για μην παραπονιέται και ο Υπουργός ότι συνέχεια του λέμε όχι, και λέει ότι κάνουμε Αντιπολίτευση, και ψάχνει άλλα κόμματα για να συγκυβερνήσουν σε λίγο, ποιος ξέρει;

Λοιπόν, κι αυτό γιατί με το νομοσχέδιο, το υπό Κύρωση Μνημόνιο, μπορεί με την ορθή εφαρμογή του να κάνει πράξη τον σκοπό του, που είναι η συνεργασία και η ανταλλαγή εμπειρίας στον Τομέα της Υγείας και του φαρμάκου, καθώς και η εμβάθυνση των σχέσεων μεταξύ των δύο χωρών με τη μεγαλύτερη ιστορία στη λεκάνη της Ανατολικής Μεσογείου και παγκόσμια. Δύο χώρες με διαχρονικές σχέσεις και επαφές. Δεν υπάρχει κάποια ουσιώδης ένσταση εκ μέρους μας, μόνο μερικές παρατηρήσεις, που ευελπιστούμε και αυτές να συμβάλλουν στο πνεύμα και στην ουσία αυτού που παραπάνω είπαμε.

**Παρατηρούμε λοιπόν ότι θα πρέπει να δοθεί ιδιαίτερη έμφαση, σημασία και αξία, στην έννοια και τη διάσταση της συνεργασίας σε διασυνοριακό επίπεδο, σε επίπεδο επιδημιολογικής επαγρύπνησης και έγκαιρης ενημέρωσης, συνεργασίας, σε περίπτωση επιδημίας ή πανδημίας, διότι τα είδαμε αυτά παν ομολογούμενα κατά το παρελθόν αλλά δεν ξέρουμε και τι μας επιφυλάσσει το μέλλον, μακάρι να μην τα ξαναδούμε. Κοινά σχέδια προετοιμασίας και αντιμετώπισης και διαχείρισης μιας κρίσης υγείας οφειλόμενη σε μεταδιδόμενες νόσους, σε χημικούς, σε βιολογικούς και άλλους παράγοντες, που δύνανται να διακινδυνεύσουν την υγεία των ανθρώπων.**

**Λείπει από ό,τι φαίνεται, το διογκούμενο και ζητούμενο συνεχώς ζήτημα των μεταναστευτικών και προσφυγικών ροών και της αποτελεσματικής διαχείρισης της υγείας αυτών των ανθρώπων, που όπως βλέπετε έχουν πολλές παραμέτρους, διαστάσεις, αλλά και ερμηνείες θα έλεγα, κοινωνικές, πολιτικές και ούτω καθεξής. Και χρήζει επίσης, διευκρίνιση στο γεγονός ότι εκεί που λέει, ως υποστήριξη της επένδυσης, η φαρμακευτική βιομηχανία και σε ιατρικά εφόδια από εταιρείες των δύο κρατών, και αν υπάρχει λόγος ο αγγλικός διεθνής όρος medically Equipped που μεταφράστηκε με τον αδόκιμο ελληνικό όρο «ιατρικά εφόδια». Είναι απλώς, είναι κατά λέξη μετάφραση ή εννοούμε κάτι πιο ελεύθερο και η απόδοση είναι πιο γενική; Απλά και μόνο για να γνωρίζουμε για τι μιλάμε, γιατί γνωρίζουμε ότι η φαρμακευτική αγορά της Αιγύπτου έχει εδραιωθεί ως η ταχύτερα αναπτυσσόμενη στη Μέση Ανατολή και την Αφρική έχοντας ξεπεράσει κατά πολύ τη Σαουδική Αραβία, τη νότια Αφρική, τα Ηνωμένα Αραβικά Εμιράτα και την Αλγερία.**

 **Η ισχυρή μεταποιητική βιομηχανία της Αιγύπτου, είναι ο μεγαλύτερος παραγωγός φαρμακευτικών προϊόντων στην περιοχή, Μέση Ανατολή και Βόρεια Αφρική, με περισσότερες από 100 φαρμακοβιομηχανίες που δραστηριοποιούνται στη χώρα, η Αίγυπτος διαθέτει έναν δυναμικό τοπικό κλάδο παραγωγής. Αυτές παράγουν ένα ευρύ φάσμα προϊόντων, συμπεριλαμβανομένων γενόσημων φαρμάκων και μάλιστα επώνυμων γενόσημων και προϊόντων, όμως χωρίς ιατρική συνταγή. Περίπου, εννέα στα δέκα φάρμακα που καταναλώνονται στη χώρα παράγονται τοπικά. Στην πρόσφατη προ ημερών επίσκεψή σας κύριε Υπουργέ, που επιβεβαιώσατε την τριμερή συνεργασία Ελλάδας –Αιγύπτου- Κύπρου στον τομέα της υγείας, εκτός από τη συνεργασία σε επίπεδο τεχνολογίας και της εμπειρίας, αναφέρατε ότι είμαστε το 2% του ευρωπαϊκού πληθυσμού και παράγουμε το 12% των φαρμάκων που εξάγει αυτή τη στιγμή η Ευρωπαϊκή Ένωση, και ότι στόχος μας είναι να ανεβάσουμε αυτό το ποσοστό προσελκύοντας ακόμη περισσότερες επενδύσεις στο μέλλον.**

**Καλοπροαίρετα θέλουμε να πιστεύουμε, ότι η εν λόγω συνεργασία στον τομέα του φαρμάκου, δεν θα επιβαρύνει περαιτέρω τους Έλληνες πολίτες, που λόγω των εξαγωγών των φαρμάκων στερούνται κατά περιόδους βασικά σκευάσματα και σηκώνουν το βάρος συνεχών αυξήσεων στις τιμές. Η δε συμμετοχή των ασφαλισμένων του ΕΟΠΥΥ έχει, όπως γνωρίζετε, διά της διολίσθησης καθημερινά εκτοξευθεί στα ύψη και συνεχώς μεγαλώνει και του κόσμου του έρχεται «ο ουρανός σφονδύλη» κάθε μήνα που πάει να πάρει τα φάρμακά του, διότι αλλάζει συνεχώς η συμμετοχή του. Γιατί αν δεν διασφαλίσουμε την προοπτική ότι τέτοιου είδους συνεργασίες είναι προς όφελος των λαών, των κρατών που τις συνάπτουν, τότε καθίστανται κενό γράμμα για την κοινωνία και μόνοι κερδισμένοι είναι οι διεθνείς φαρμακευτικοί κολοσσοί.**

**Λέμε λοιπόν, ναι στην Κύρωση του Μνημονίου, στο όνομα της ενίσχυσης των σχέσεών μας με τη φίλη χώρα Αίγυπτο και θα είμαστε εδώ να παρακολουθούμε την εφαρμογή του, με γνώμονα την εποικοδομητική συνεργασία, την ανταλλαγή now how και την κοινωνική ευημερία των κατοίκων της Ελλάδας και της Αιγύπτου. Μια ευημερία σημαντική, προϋπόθεση της οποίας είναι, όχι απλώς η καλή υγεία αλλά και η διατήρησή της. Με αυτά τα λόγια ευχαριστώ, κύριε Πρόεδρε.**

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Πρέπει να ψηφίσετε κ. Παναγιωτόπουλε.**

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητής της Μειοψηφίας): Υπέρ.**

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Τον λόγο έχει ο Ειδικός Αγορητής της Κ.Ο. του «Κ.Κ.Ε.», κ. Γεώργιος Λαμπρούλης, μέσω webex. Ορίστε, έχετε τον λόγο κ. Λαμπρούλη.**

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής της Κ.Ο. του «Κ.Κ.Ε.»):** Ευχαριστώ κύριε Πρόεδρε, καλημέρα και στην Επιτροπή. Εν τάχει λοιπόν, συζητούμε την Κύρωση του Μνημονίου Συνεργασίας για ζητήματα υγείας, φαρμάκων μεταξύ Ελλάδος και Αιγύπτου. Αυτό που διέπει το συγκεκριμένο Μνημόνιο Συνεργασίας και αποτελεί επίσης κριτήριο της ψήφου μας, είναι το γεγονός, όπως εξάλλου αναφέρεται ξεκάθαρα στο σχέδιο νόμου, τόσο στο προοίμιο όσο και στο σχετικό άρθρο 2, αν θυμάμαι καλά, αυτό που αναφέρεται είναι η εξασφάλιση των βέλτιστων ιατρικών και φαρμακευτικών υπηρεσιών και αντίστοιχα τα περί υποχρεώσεων αναφορικά με την Ελλάδα, των υποχρεώσεων της χώρας μας στα πλαίσια της Ευρωπαϊκής Ένωσης, δηλαδή εφαρμογή της στρατηγικής της Ευρωπαϊκής Ένωσης και των λεγόμενων βέλτιστων πρακτικών αυτής.

Είναι μία στρατηγική, στα πλαίσια ενός συστήματος που το φάρμακο, η υγεία λογίζεται ως εμπόρευμα. Μία στρατηγική λοιπόν, που εφαρμόζεται και στην Ελλάδα χρόνια τώρα, σιγά σιγά, αλλά και στα άλλα κράτη μέλη της Ευρωπαϊκής Ένωσης, από όλες τις κυβερνήσεις έως σήμερα, με στόχο την ενίσχυση της ανταγωνιστικότητας και της κερδοφορίας των επιχειρηματικών ομίλων γενικότερα, αλλά και ειδικότερα, αν θέλετε, στον τομέα της υγείας, αλλά και του φαρμάκου. Ενίσχυση περαιτέρω της εμπορευματοποίησης των δημόσιων συστημάτων υγείας και συγχρόνως την ενδυνάμωση, την ενίσχυση και τη γιγάντωση του ιδιωτικού επιχειρηματικού τομέα υγείας, του φαρμάκου κλπ.

Αποτέλεσμα λοιπόν αυτής της στρατηγικής και των πολιτικών βέβαια που την υπηρετούν διαχρονικά από τις κυβερνήσεις, αλλά και όλα τα κόμματα που «πίνουν νερό» στο όνομα της Ευρωπαϊκής Ένωσης, έχοντας ως κριτήριο το κόστος όφελος για τις υπηρεσίες υγείας, του φαρμάκου και πάει λέγοντας, επιβεβαιώνονται όλα αυτά στην πράξη από το τσουνάμι των περικοπών στις κρατικές παροχές υπηρεσιών υγείας, τα πλαφόν για την αύξηση των πληρωμών από τους ασθενείς, τις καταργήσεις, τις συγχωνεύσεις δημόσιων μονάδων υγείας, τις τεράστιες ελλείψεις σε προσωπικό και εξοπλισμό, συρρικνώνοντας τις δημόσιες μονάδες υγείας.

 Δείτε, μιας και συζητάμε αυτές τις μέρες και το νομοσχέδιο για την πρωτοβάθμια φροντίδα υγείας την κατάσταση που επικρατεί στις δημόσιες μονάδες υγείας, στα κέντρα υγείας, στις δημόσιες δομές της πρωτοβάθμιας φροντίδας υγείας, μια κατάσταση διαλυτική αυτή τη στιγμή και παράλληλα μια στρατηγική που ενισχύει, συν τοις άλλοις, την ατομική ευθύνη του λαού μας, των λαών κατ’ επέκταση, στα ζητήματα και της υγείας και του φαρμάκου. Αντίστοιχα και στο ζήτημα που προβλέπει το Μνημόνιο Συνεργασίας, της λεγόμενης Συνεργασίας γύρω από το φάρμακο, έρχεται να συμβάλλει και θα συμβάλει προς αυτή την κατεύθυνση, κατά τη γνώμη μας, και το συγκεκριμένο Μνημόνιο και στα πλαίσια προώθησης αυτής της στρατηγικής θα συμβάλλει στο άνοιγμα νέων δρόμων, νέων αγορών για τη διεύρυνση και αύξηση της κερδοφορίας των επιχειρηματικών ομίλων της φαρμακοβιομηχανίας.

Έτσι λοιπόν, κλείνω με αυτό κύριε Πρόεδρε, από αυτή τη Συμφωνία, από αυτή τη Σύμβαση, το Μνημόνιο, οι δύο λαοί δεν έχουν να ωφεληθούν σε τίποτα, πολύ δε περισσότερο που αυτές οι πρακτικές και αυτές οι πολιτικές έχουν επιδεινώσει το επίπεδο υγείας παροχής υπηρεσιών του λαού μας. Άρα λοιπόν, δεν έχει να προσφέρει τίποτα θετικό στους δύο λαούς αυτή η Συμφωνία και γι’ αυτό δεν έχουν να ωφεληθούν σε κάτι και για αυτό την καταψηφίζουμε. Είμαστε κατά, κύριε Πρόεδρε, ευχαριστώ.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Λιακούλη Ευαγγελία, Μουλκιώτης Γεώργιος, Πουλάς Ανδρέας, Σταρακά Χριστίνα, Τσίμαρης Ιωάννης, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Τσαπανίδου Παρθένα (Πόπη), Κομνηνάκα Μαρία, Μεταξάς Βασίλειος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Αθανάσιος, Παπαδόπουλος Νικόλαος, Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και εμείς.

 Τον λόγο έχει η Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ», κυρία Θεανώ Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Σας ευχαριστώ πολύ, κύριε Πρόεδρε. Αγαπητοί συνάδελφοι, κύριε Πρόεδρε, το σχετικό Μνημόνιο Κατανόησης που υπεγράφη από τον κύριο Χρυσοχοΐδη και τον Ομόλογό του, στις 23 Σεπτεμβρίου του 2023, στην τότε επίσκεψη του Υπουργού Υγείας της Αιγύπτου, ο οποίος μάλιστα έκανε ειδικές επαφές με ιδιωτικούς Ομίλους που διεξάγουν τα τεστ και τους ελέγχους σε διάφορα πεδία υγείας, όπως π.χ. με τη Βιοιατρική, με την οποία σύνηψε ειδική συμφωνία και με άλλους βεβαίως ομίλους. Μιλάω, για τον Υπουργό Υγείας της Αιγύπτου.

Έτσι όπως εμφανίζεται το σχετικό Μνημόνιο, αποτελεί ένα φιλόδοξο πλάνο συνεργασίας των δύο χωρών για θέματα υπηρεσιών υγείας και φαρμακευτικής περίθαλψης. Εμείς, χαιρετίζουμε τις διεθνείς συνεργασίες, οι οποίες βέβαια κινούνται εντός των νομικών πλαισίων των κρατών και των διεθνών υποχρεώσεών τους. Εν προκειμένω για τη χώρα μας, είναι υποχρεώσεις που απορρέουν από την ένταξή μας στην Ευρωπαϊκή Ένωση.

Εκφράζουμε όμως επιφύλαξη, αναφορικά με την ανταλλαγή ειδικών και την ειδίκευση ιατρών και επαγγελματιών υγείας σε διάφορες ιατρικές, νοσηλευτικές και παραϊατρικές ειδικότητες. Σε αυτό το σημείο θα θέλαμε να γίνεται και πιο επεξηγηματικοί, αν μπορείτε, ως προς τους όρους και τις προϋποθέσεις ανταλλαγής έμψυχου δυναμικού.

Θέλω ειδικότερα να πω ότι σε πρώτη ανάγνωση διακρίνουμε δύο πεδία ως ουσιαστικά. Ως προς το άρθρο 3, αυτό που κάνει λόγο για ανταλλαγή ειδικών, ειδίκευση και τα λοιπά, που σημαίνει ότι μπορεί να υπάρξει Ειδική Διακρατική Συμφωνία για να έρχονται Αιγύπτιοι υγειονομικοί για ειδίκευση στην Ελλάδα ή και το αντίστροφο;

Πρώτον -είναι με ερωτηματικό η ερώτηση και η πρόθεση- δεύτερον αυτό που αναφέρεται για τη συνεργασία σχετικά με την ανάπτυξη της φαρμακοβιομηχανίας και που μπορεί να σημαίνει δημιουργία ειδικού πλαισίου για τη δραστηριοποίηση της ελληνικής φαρμακοβιομηχανίας στην Αίγυπτο, μία τεράστια αγορά βεβαίως πάνω από 70 εκατομμύρια πληθυσμό.

Ένα γενικό σχόλιο που μπορώ να κάνω, είναι πως η μεταφορά τεχνογνωσίας της Ελλάδας προς την Αίγυπτο για τη λειτουργικότητα του Συστήματος Υγείας, αν λάβουμε υπόψη μας τη σημερινή κατάσταση του ΕΣΥ, μάλλον δεν θα είναι προς όφελος της Αιγύπτου, ακόμη πιο ειδικά, αν δούμε τι ακριβώς προβάλλει η Κυβέρνηση ως τα μεγάλα assets, τον ΟΔΙΠΥ, την ψηφιοποίηση στην υγεία, που πάσχουν από σημαντικές στρεβλώσεις για τις οποίες η σημερινή ηγεσία του Υπουργείου Υγείας δεν δείχνει οποιαδήποτε διάθεση για να διορθώσει.

Θα δώσω ορισμένες περαιτέρω παρατηρήσεις σχετικά με την ψηφιοποίηση, συνταγογράφηση (Σ.Υ.Σ.), φάκελος και τα λοιπά, λόγω των στρεβλώσεων στο στήσιμο και τη λειτουργία του, αξίζει να επισημανθεί μάλιστα πως στο Υπουργείο Υγείας δεν υπάρχει αρμόδια για την ΣΥΣ οργανική μονάδα, ούτε στην ορθή ιατρική πρακτική συμβάλλει, ούτε στη συλλογή στρατηγικά αξιοποιήσιμων δεδομένων, λόγω της κακής ποιότητας πληροφορίας. Τα θεραπευτικά πρωτόκολλα έχουν πολύ περιορισμένη εφαρμογή, ενώ διαγνωστικοί κανόνες δεν εφαρμόζονται, τουλάχιστον για τα πιο συχνά συμπτώματα της κοινότητας.

Ο Ηλεκτρονικός Φάκελος Υγείας, Η.Φ.Υ., παραμένει σε εμβρυακή κατάσταση ως προς την έκταση εφαρμογής του αλλά και την αρχιτεκτονική που έχει σήμερα, εάν δεν υπάρξουν σημαντικές διορθώσεις, περισσότερα προβλήματα δημιουργεί, παρά αυτά που λύνει, σχέση προσωπικού γιατρού με ειδικό, συνέχεια στη φροντίδα και τα λοιπά. Έχουμε συζητήσει και ανάλογα είναι πολύ πρόσφατα όσα συζητούμε για τον προσωπικό γιατρό. Δεν έχει ληφθεί καμία μέριμνα επικοινωνίας, διαλειτουργικότητα δηλαδή, με άλλα συστήματα, μητρώα, μηδενική πρόοδος σε όλα αυτά, νοσοκομειακός φάκελος, διαχείριση λειτουργιών κλπ. Και το πιο σημαντικό, η Ελλάδα είναι η μόνη χώρα που το Σ.Υ.Σ. προηγείται του Η.Φ.Υ., αντί να συμβαίνει το αντίθετο, δηλαδή το Σ.Υ.Σ. να είναι μια παράμετρος, ένα μέρος του Η.Φ.Υ.. Αυτή την τεχνογνωσία σκοπεύουμε να μεταφέρουμε στην Αίγυπτο;

Το σύστημα των ραντεβού είναι απαράδεκτο, πηγή ταλαιπωρίας, απαιτείται πλήρης αναμόρφωσή του. Παίρνεις τηλέφωνο για ραντεβού και σου κλείνουν ραντεβού για το πότε θα ξαναπάρεις τηλέφωνο. Να σημειωθεί πως καμία από τις αναγκαίες διορθώσεις των ψηφιακών συστημάτων δεν έχει επισημανθεί από τους αρμοδίους και δεν έχει ενταχθεί στο σχέδιο ΕΛΛΑΔΑ 2.0 που χρηματοδοτεί την ψηφιοποίηση της υγείας με περισσότερα από 250 εκατομμύρια ευρώ.

Τέλος, για τον ΟΔΙΠΥ, Οργανισμός Διασφάλισης Ποιότητας κτλ., και αυτό ήταν ένα θετικό μέτρο η δημιουργία του, αλλά δεν έχει να επιδείξει μέσα σε 4 χρόνια λειτουργίας του κάποια δραστηριότητα που να σχετίζεται με την αξιολόγηση των υπηρεσιών. Κάποια βήματα που έχουν γίνει για τα νοσοκομεία, αλλά τα δεδομένα που αντλούνται μέσω του VI είναι αναξιόπιστα, κακής ποιότητας σε όλα τα επίπεδα περίθαλψης ή ανά τη υποδομής κτλ. Αξίζει να σημειωθεί επίσης, ότι η ψυχική υγεία είναι έξω από τις αρμοδιότητές του ΟΔΙΠΥ. Κατόπιν όλων τούτων εμείς δεν πρόκειται να ψηφίσουμε τη συμφωνία και γι’ αυτό ψηφίζουμε παρών. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.

Ο Ειδικός Αγορητής της Κ.Ο. «ΝΙΚΗ», κ. Νικόλαος Παπαδόπουλος έχει το λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Ευχαριστώ πολύ. Καλημέρα σε όλους τους εκλεκτούς συναδέλφους. Διερωτώμαι, κύριε Πρόεδρε, αν βρισκόμαστε στην ίδια Επιτροπή που ήμασταν χθες. Είμαστε στην ίδια; Χθες, ψάχναμε να πλαισιώσουμε την Πρωτοβάθμια Φροντίδα Υγείας και τον προσωπικό γιατρό, γιατροί. Ψάχναμε να βρούμε μέσα από αγροτικούς και ειδικευόμενους -δηλαδή γιατρούς τους οποίους το σύστημα πρέπει να τους εκπαιδεύσει- και τους στέλνουμε να γίνουν γραφιάδες αντί να τους εκπαιδεύσουμε να γράφουν δηλαδή συνταγές για να μην εξεγείρεται ο κόσμος και σήμερα βλέπουμε κάτι άλλο.

Ήθελα να πω στον καθηγητή, τον κύριο Στεφανάδη, ότι το παράδειγμα που δώσατε κύριε καθηγητά ότι τα πήγαμε καλά στην πανδημία φαντάζομαι ότι θα αστειευτήκατε γιατί αν δείτε διεθνή ιστογράμματα που έχουν κυκλοφορήσει από τους πιο έγκριτους κύκλους, η Ελλάδα έχει τις χειρότερες επιδόσεις. Βλέπω τώρα μπροστά μου 37.000 θανάτους, η Τουρκία περίπου με δεκαπλάσιο πληθυσμό έχει 102.000 και η Σουηδία, με ίδιο πληθυσμό, έχει 16.000 και μάλιστα η Σουηδία δεν έχει ούτε υποχρεωτικότητες ούτε μέτρα. Τα συμπεράσματα είναι δικά σας.

Ας επανέλθουμε τώρα στο παρόν μνημόνιο. Οι καλές σχέσεις με τη γείτονα χώρα είναι επιβεβλημένες. Είμαστε γείτονες εδώ, μας έβαλε ο Θεός σε αυτό το φλούδι της γης να συγκατοικούμε ερχόμενοι βέβαια από πολύ μακριά. Οπωσδήποτε θέλουμε την ευημερία και την καλή υγεία και των δύο λαών, αυτό είναι και ευαγγελική επιταγή. Ο καλός Σαμαρείτης περιέθαλψε τον Ιουδαίο που ήταν εχθροί εθνικά, αλλά τον περιέθαλψε όταν τον είδε άρρωστο. Εμείς οπωσδήποτε είμαστε ανοιχτοί σε τέτοιες στρατηγικές. Αυτό που ήθελα να πω είναι ότι το μνημόνιο συνεργασίας υπογραμμίζει είπατε στρατηγικούς τομείς συνεργασίας των δύο χωρών για ανταλλαγή τεχνογνωσίας για κοινή λέτε επιδίωξη στον τομέα έρευνας και καινοτομίας.

Ερωτώ καθώς εδώ έχουμε και δύο καθηγητές, η Ελλάδα τι έρευνα και τι καινοτομία έχει; Έχετε δει ποτέ πού βρίσκεται η Ελλάδα στα κονδύλια που δαπανά για έρευνα και καινοτομία; Σχεδόν στον πάτο. Λοιπόν, ας το καταπιούμε κι αυτό. Η συνεργασία λοιπόν αυτή αφορά στη μεταφορά τεχνογνωσίας, παροχή ιατρικών υπηρεσιών, φαρμακευτικής περίθαλψης, αλλά και την ανταλλαγή των ιατρικών τεχνολογιών προς τις ήδη υπάρχουσες υποδομές της Αιγύπτου στον τομέα της υγείας.

Αλήθεια, ποιόν κοροϊδεύουμε; Οι γονείς μας έλεγαν, ότι όταν διψάει ο κήπος σου, πρώτα θα ποτίσεις τον κήπο σου και μετά τους άλλους. Δηλαδή, να πούμε στην Αίγυπτο, από εδώ και πέρα έλυσες το πρόβλημα σου τώρα που έμπλεξες με εμάς. Αυτό θα έχει σαν αποτέλεσμα, ισχυρίζεστε, τη παροχή ποιοτικών υπηρεσιών υγείας που θα εκτείνονται από διαγνωστικές εξετάσεις, όταν εδώ για μια ακτινογραφία θέλεις δύο μήνες ραντεβού, θεραπείες, μέχρι και ανάληψη της διαχείρισης μονάδων υγείας, περίθαλψης και την έρευνα στον τομέα υγείας. Τέλος πάντων, ειρωνικό μου φαίνεται, αλλά από αύριο η Αίγυπτος, τώρα που θα μπλέξει μαζί μας θα γίνει Cleveland Clinic, κυρία Λινού.

Η συνεργασία αυτή θα αποφέρει οφέλη στο τομέα της υγειονομικής περίθαλψης, βελτιώνοντας τη πρόσβαση σε εξειδικευμένες ιατρικές υπηρεσίες και στη βελτίωση της ανθεκτικότητας του υπάρχοντος συστήματος υγείας. Η Αίγυπτος έχει μια ισχυρή μεταποιητική, όπως τόνισαν οι συνάδελφοι, φαρμακοβιομηχανία, με πάνω από 100 μεγάλες επιχειρήσεις. Αυτό ίσως μας βοηθήσει, ίσως μας εξασφαλίσει φθηνό φάρμακο, που όντως ακόμα στην Ελλάδα εύχομαι να υπάρχουν περιθώρια βελτίωσης σε αυτό το τομέα, γιατί ο λαός μας χειμάζεται και μακάρι να βρείτε τρόπους, να βρούμε τρόπους, να εξασφαλίσουμε στο λαό μας και στους συνταξιούχους, που οι συντάξεις είναι πείνας και όχι μόνο, σε όλους τους τομείς, ακόμη και οι πανεπιστημιακοί πένονται με τις συντάξεις που παίρνουν, να βρούμε φθηνό φάρμακο, είναι ιερό μας καθήκον.

Το Μνημόνιο, λοιπόν, Κατανόησης μεταξύ Ελλάδας και Αιγύπτου, θα βελτιώσει περαιτέρω σίγουρα τις διμερείς σχέσεις και το θέλουμε αυτό, βάσει του Διεθνούς Δικαίου, θα ενδυναμώσει την περιφερειακή ειρήνη και αυτό είναι πολύ σημαντικό. Θέλουμε σχέσεις με την Αίγυπτο, οπωσδήποτε, περιφερειακή ειρήνη, τη σταθερότητα και την ευημερία των δύο λαών. Η χώρα μας δε ωφελείται σημαντικά, το αναγνωρίζουμε, καθώς μέσω του ευαίσθητου τομέα της υγείας, η Ελλάδα μπορεί να συμβάλει στη γεωστρατηγική συνεργασία και φιλία των δύο χωρών, που σήμερα είναι πιο αναγκαία, σε αυτή τη φάση που βρίσκονται τα ελληνοτουρκικά, από ποτέ.

Η ελληνική κυβέρνηση θα πρέπει οπωσδήποτε να διαφυλάξει τα αποτελέσματα των πολυετών προσπαθειών στην Ανατολική Μεσόγειο, που έφεραν τη Συμφωνία για την οριοθέτηση της αποκλειστικής οικονομικής ζώνης, έστω και μερική στο 2020. Άλλωστε, αυτή η τμηματική Συμφωνία της Ελλάδας με την Αίγυπτο, αποτελεί ως αυτή τη στιγμή το πλέον ισχυρό, ουσιαστικό και νομικό επιχείρημα της Αθήνας, έναντι των συνεχιζόμενων εμπρηστικών και αυθαίρετων απόψεων που προβάλλει η Τουρκία με το αποκαλούμενο Τουρκολιβυκό Μνημόνιο. Αφού η Ελλάδα, μέχρι στιγμής δεν τόλμησε ούτε με την Κύπρο μας, να οριοθετήσει ΑΟΖ, το έκανε με την Αίγυπτο, φοβούμενη διαχρονικά οι κυβερνήσεις τις φωνές της κυρίας Τσιλέρ και τα casus belli που μας επέβαλε τις δεκαετίες του 1990, σε ένα κυρίαρχο πραγματικά κράτος και δυνατό, όπως τότε είμασταν και τώρα ακόμα είμαστε, κράτος.

Το κάθε νησί μας, αγαπητοί μου, συνιστά και ένα φυσικό αεροπλανοφόρο, που θα μπορούσε να κάνει την Τουρκία να χάσει τον ύπνο της, αλλά θέλει δύο πράγματα, θέλει πολιτικές και πολιτικούς Έλληνες. Πιστεύω βαθιά στην καρδιά μου, ότι αυτή η πατρίδα ανήκει σε εμάς τους Έλληνες, στα παιδιά μας, ανεξαρτήτου πολιτικής απόχρωσης, όλοι οι Έλληνες την δικαιούμαστε. Τώρα, γι’ αυτό το Σύμφωνο, λέμε «παρών» αυτή τη στιγμή, θα το εξετάσουμε περαιτέρω και επιφυλασσόμαστε για την Ολομέλεια. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Παρών ή επιφύλαξη, δηλώνετε παρών. Να κάνω μια ενημέρωση στην επιτροπή, αύριο έχουμε μία κοινή συνεδρίαση το μεσημέρι, στη μία η ώρα. Με επιφύλαξη, συνεπώς με επιφύλαξη. Κύριε Παπαδόπουλε έχουμε μια κοινή συνεδρίαση η δική μας η Επιτροπή με την Επιτροπή Μορφωτικών Υποθέσεων, όπου Πρόεδρος είναι και ο Εισηγητής ο σημερινός ο καθηγητής κ. Στεφανάδης και με την Ειδική Μόνιμη Επιτροπή Έρευνας και Τεχνολογίας.

Το θέμα είναι «Καινοτομία και Συμπερίληψη», στα πλαίσια της εθνικής στρατηγικής και για τα ΑμεΑ και με πρωτοβουλία του ο κ. Στεφανάδη, θα έρθουν και θα ενημερώσουν για πολλές δράσεις που έχουν γίνει στη χώρα μας και πολλές πολιτικές που έχουν αποφασιστεί αλλά και αποτελέσματα που υπάρχουν στον τομέα και της έρευνας και της και της καινοτομίας με εφαρμογή στα πεδία τα δικά μας, των κοινωνικών επιστημών.

Γενικότερα, επειδή παρακολουθώ την Επιτροπή Έρευνας και Καινοτομίας, έχω να σας πω ότι στην Ελλάδα έχουμε ιδιαίτερες διακρίσεις και πολύ καλούς επιστήμονες και εργαστήρια στα πανεπιστήμια μας και επιστήμονες διακεκριμένους σε ευρωπαϊκό και σε παγκόσμιο επίπεδο. Και καλό είναι να το λέμε και να το λέω και εγώ για να τους τιμούμε και τους σεβόμαστε να συνεχίσουμε να τους επιβραβεύουμε, ακόμα και με τον λόγο μας για να εξακολουθήσουν να συνεχίσουν να κάνουν τη δουλειά τους και να φέρνουν καλά αποτελέσματα στην πατρίδα, διότι μας κάνουν περήφανους πρώτα ως Έλληνες. Και θα σας δώσω και ένα άλλο στοιχείο, Η Ελλάδα σε παγκόσμιο επίπεδο, οι επιστήμονες της, οι ακαδημαϊκοί καθηγητές κατέχουμε το 2%. Ενώ ο πληθυσμός μας σε παγκόσμιο επίπεδο είναι πολύ λιγότερος. Αυτό πιστεύω ότι δεν είχε γίνει τυχαία και δεν είναι μόνο δάσκαλοι είναι και οι ερευνητές αξιόλογοι. Όλοι θα συμμετέχουμε στην Επιτροπή αύριο το μεσημέρι, να την παρακολουθήσουμε, νομίζω θα μας βοηθήσει και θα μας ωφελήσει.

 Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ», ο κ. Μπιμπίλας έχει το λόγο για 10 λεπτά.

 **ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Εισαγωγικά πρέπει να παρατηρήσουμε ότι πολλές από τις διεθνείς συμβάσεις που έρχονται προς κύρωση εδώ στη Βουλή, αφορούν σε κάποιους συγκεκριμένους τομείς των διμερών μας σχέσεων με φίλες χώρες χωρίς όμως να εντάσσονται σε κάποιο σαφές συνολικό πλαίσιο συνεργασίας αλλά είναι αποσπασματικές. Εδώ έχουμε μια αρκετά σύντομη σύμβαση συνεργασίας με την Αίγυπτο, στον τομέα της υγείας και της υγειονομικής και φαρμακευτικής περίθαλψης, η οποία όμως δεν αιτιολογείται απόλυτα από το επισπεύδων Υπουργείο Υγείας στο πλαίσιο των σχέσεων χαμηλής πολιτικής με την Αίγυπτο.

Δεύτερον, η σύμβαση αυτή καθεαυτή υπεγράφη στις 13/9/2023, πριν 14 μήνες δηλαδή, κυρίως για ανταλλαγές και έρχεται τώρα προς κύρωση ακολουθώντας μια πρακτική αναιτιολόγητων καθυστερήσεων οι οποίες κυμαίνονται από ένα έως ενάμιση χρόνο και σε κάποιες περιπτώσεις μέχρι και 4 χρόνια ενώ στην πρακτική ισχύουν από την υπογραφή τους. Θα θέλαμε, λοιπόν, μια διευκρίνιση γι’ αυτό το λόγο από τον κύριο Υπουργό. Αυτά τα ζητήματα θα έπρεπε να διευκρινίζονται στην Αιτιολογική Έκθεση που συνοδεύει την σύμβαση, δυστυχώς όμως αυτό δεν έγινε και αυτή περιορίζεται σε μια απλή περιγραφή των άρθρων της σύμβασης που μπορούμε να τα αναγνώσουμε. Η Αιτιολογική Έκθεση είναι για να αιτιολογεί και όχι για να περιγράφει.

Οι διπλωματικές σχέσεις μεταξύ της Ελλάδας και της Αιγύπτου είναι σε καλό δρόμο παρότι η σημερινή κυβέρνηση της Αιγύπτου είναι μία ημί-προεδρική δημοκρατία, που δεν παύει να επισημαίνεται από πολλούς ως αυταρχική ή επικεφαλής ενός αυταρχικού καθεστώτος υπεύθυνη για τη διαιώνιση προβληματικών επιδόσεων της χώρας στα ανθρώπινα δικαιώματα, απόρροια των κοινωνικών και θρησκευτικών διαταραχών και της πολιτικής αστάθειας που υπάρχει εκεί.

Η Ελλάδα παρόλα αυτά έχει πατροπαράδοτα ιστορικές αγαστές σχέσεις με το λαό της Αιγύπτου, τον αρχαιότατο αυτό λαό, από αρχαιοτάτων χρόνων- μη ξεχνάμε το μεγάλο ελληνισμό της Αιγύπτου που δυστυχώς έχει εκμηδενιστεί. Ως εκ τούτου, κάθε μας ενέργεια, θετική ή αρνητική, έχει άμεση σχέση με την αντιμετώπισή μας απέναντι στον φίλο λαό της Αιγύπτου που είναι προαιώνιοι γείτονες.

Επομένως, δεν μπορούμε, παρά τα κοινά συμφέροντα που έχουμε, να πούμε ότι στεκόμενοι αρνητικά απέναντι σε αυτή τη Σύμβαση, στρεφόμαστε αρνητικά και απέναντι στο φίλο αυτό λαό που όντως δεν βρίσκεται στην καλύτερή του στιγμή. Επισημαίνεται, ότι στο πρώτο άρθρο δίνονται οι στόχοι των κανόνων. Διευκρινίζεται, ότι δεν μιλάει για κοινό έργο ή εμπορική σχέση. Στα επόμενα άρθρα, επισημαίνεται, ότι πραγματεύονται την ανταλλαγή απόψεων σε πολλά θέματα επιστημονικής έρευνας, εκπαίδευσης και διατυπώνονται όλες οι διαδικασίες συνεργασίας, ανταλλαγές πληροφοριών και συστάσεις μικτών Επιτροπών Έρευνας. Δεν είμαστε κατά των διεθνών σχέσεων και της συνεργασίας των λαών ειδικά με ένα κράτος κλειδί ανάμεσα σε τρεις ηπείρους Ευρώπη, Ασία και Αφρική όπου ανήκει και γειτνιάζουμε όλοι στη Μεσόγειο.

Σχετικά με τη Σύμβαση αυτή που υπεγράφη, όπως είπαμε στις 13/9/2023, κατά τη διάρκεια της επίσκεψης του Υπουργού Υγείας και Πληθυσμού της Αιγύπτου, κυρίουKhaled Abdel Ghaffar στην Αθήνα. Σκοπός της επίσκεψης του Αιγύπτιου Υπουργού ήταν η διερεύνηση εμπορικών συνεργασιών με ομίλους ιδιωτικούς που δραστηριοποιούνται στον χώρο της υγείας στην Ελλάδα και με κάποιους μάλιστα συνήψε ειδικές συμφωνίες. Η Σύμβαση περιλαμβάνει άρθρα, όπως το άρθρο 3, τα οποία προβλέπουν τη συνεργασία Ελλάδας και Αιγύπτου στον φαρμακευτικό τομέα. Η Σύμβαση περιέχει γενικά λίγα άρθρα και αφορά στη συνεργασία σε αρχικό στάδιο στον τομέα της υγείας, για παράδειγμα, προβλέπει συνεργασία τεχνογνωσίας και πληροφοριών, εμπειρογνωμοσύνης, εκπαίδευσης εμπειρογνωμόνων κλπ..

Κλείνοντας, το ερώτημα είναι, κατά πόσο αυτή η Σύμβαση συμβάλλει στη βελτίωση της δημόσιας υγείας κυρίως εδώ του λαού μας; Το συμπέρασμα είναι, η Σύμβαση αυτή να φαίνεται ότι ωφελεί περισσότερο την αιγυπτιακή πλευρά παρότι τη δική μας πλευρά, τη χώρα μας. Το δεύτερο ερώτημα είναι, κατά πόσο συμβάλλει στα εθνικά μας συμφέροντα η συνεργασία με την Αίγυπτο σε ένα επίπεδο χαμηλής πολιτικής. Και εδώ, η απάντηση είναι ότι με την Αίγυπτο υπάρχουν στενές γεωπολιτικές σχέσεις και μακροχρόνια πατροπαράδοτη φιλία και συνεργασία. Από την άλλη, όπως είπαμε, το στρατιωτικό καθεστώς της Αιγύπτου έχει επιβάλει σκληρή καταστολή κατά των ελευθεριών και ανθρωπίνων δικαιωμάτων, όχι μόνο σε βάρος των ισλαμιστών αλλά και των φιλελεύθερων δυνάμεων της Πολιτικής Άνοιξης και αυτά τα θέματα δεν πρέπει να τα ξεχνάμε και πρέπει να τα επισημαίνουμε. Συνολικά, η στάση της «ΠΛΕΥΣΗΣ ΕΛΕΥΘΕΡΙΑΣ», είναι η επιφύλαξη για τους λόγους ακριβώς που προαναφέραμε. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κύριο Μπιμπίλα. Το λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», ο κύριος Δημητριάδης για 10 λεπτά.,

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ κύριε Πρόεδρε. Κύριε Υφυπουργέ, κυρίες και κύριοι συνάδελφοι, με το παρόν σχέδιο νόμου κυρώνεται ένα Μνημόνιο Κατανόησης που υπεγράφη μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου, για τη συνεργασία στον τομέα της υγείας και της εφαρμογής της περίθαλψης. Το μνημόνιο αυτό υπεγράφη στις 13 Σεπτεμβρίου 2023.

 Θέλω να πούμε λίγο το εξής. Πράγματι οι δύο χώρες, Ελλάδα και Αίγυπτος, έχουν μακροχρόνιους δεσμούς από την αρχαιότητα. Δεν θα αναφερθώ στο Θαλή το Μιλήσιο που είχε πάει στην Αίγυπτο, στον Σόλωνα που είχε συναντηθεί με τους Αιγύπτιους ιερείς. Δεν θα αναφερθώ επίσης και στην ελληνική παροικία που υπήρχε στις αρχές του 19ου και 20ου αιώνα, στους Πτολεμαίους, γενικώς, είμαστε δυο χώρες που ιστορικά έχουμε πάντοτε κοινές πορείες και μακροχρόνιους δεσμούς. Ακόμα και σήμερα, στη σημερινή περίοδο, η Αίγυπτος έχει καλές σχέσεις διπλωματικές με την Ελλάδα αλλά και με την Κύπρο, είναι γεωπολιτικός τους εταίρος, είναι μια χώρα που υπέγραψε το 2020 μερική ΑΟΖ, εμείς θα θέλαμε πλήρη, αλλά έγινε έστω και μερική. Γενικότερα, είναι μια χώρα η οποία γεωπολιτικά είναι εταίρος μας. Πράγματι, εμείς, θεωρούμε, πως θα πρέπει να υπάρξει μία συνεργασία με μια χώρα που έχουμε φιλικές σχέσεις και καλές σχέσεις.

Όμως, θα ήθελα να σταθώ σε κάποια σημεία του σχεδίου νόμου και πιο συγκεκριμένα της Σύμβασης. Στο άρθρο 6, για παράδειγμα, συστήνεται μια μεικτή επιτροπή στην οποία όπως αναφέρεται, κάθε μέλος εκπροσωπείται από ίσο αριθμό μελών, με σκοπό την παρακολούθηση εφαρμογής των διατάξεων του παρόντος Μνημονίου Κατανόησης και την υπέρβαση τυχόν εμποδίων που ενδέχεται να προκύψουν από αυτό μέσω διμερών διαβουλεύσεων και μέσω υποβολής συστάσεων, στις αρμόδιες αρχές των μερών. Θέλω να ρωτήσω, δεν διευκρινίζεται πόσα μέλη θα αποτελούν την επιτροπή, από πόσα μέλη θα αποτελείται, με τι κριτήρια θα επιλέγονται και κυρίως πώς θα λειτουργεί. Είναι κάτι το οποίο αφήνετε γενικά και αόριστα. Δεν ξέρω πώς θα συμπληρωθεί και με ποιον τρόπο βασικά. Αυτό για μας, θα έπρεπε να είναι πιο συγκεκριμένο και να έχει διευκρινιστεί.

 Ένα άλλο δε που θα θέλαμε εμείς να επισημάνουμε είναι και στο άρθρο 8, που αναφέρεται στην επίλυση των διαφορών, όπου αναφέρεται πως οποιαδήποτε διαφορά σχετικά με την εφαρμογή ή την ερμηνεία του παρόντος μνημονίου κατανόησης, θα διευθετείται φιλικά μεταξύ των μερών με διαβουλεύσεις και διαπραγματεύσεις, χωρίς προσφυγή σε οποιοδήποτε Εθνικό ή Διεθνές Δικαστήριο ή τρίτο μέρος για την επίλυσή της. Πράγματι, όταν θες να συνάψεις φιλικές σχέσεις με μια χώρα, όντως δεν θέλεις να προσφύγεις σε κάποιο Διεθνές Δικαστήριο για τυχόν επίλυση διαφορών.

Όμως, θέλω να ρωτήσω. Ας αφήσουμε έστω ως υποσημείωση ότι σε περίπτωση που υπάρχει κάποια παραβίαση ουσιώδης και δεν επιλύεται φιλικά, ας υπάρχει έστω ως όρος, ως τυπική προϋπόθεση. Δεν λέω να εφαρμοστεί. Ας υφίσταται ως προϋπόθεση όμως. Και αύριο μεθαύριο βγαίνει μια κυβέρνηση που είναι εχθρικά διακείμενη στην Αίγυπτο – παράδειγμα - και αποφασίζει να καταγγείλει το Μνημόνιο ή τέλος πάντων θεωρεί ότι δεν θέλει να το εφαρμόσει, τι θα γίνει σ’ αυτή την περίπτωση; Θα επιλύσουμε μέσω διπλωματίας και φιλικά; Ωραίο είναι να επιλύουμε φιλικά τις διαφορές μας, πράγματι, όμως, πρέπει να αφήνουμε και ένα ενδεχόμενο σε περίπτωση που συμβαίνει κάτι εχθρικό αλλάξει κάτι, να υπάρχει μια πρόβλεψη έστω, να υπάρχει για παν ενδεχόμενο.

Όσον αφορά για τα πεδία συνεργασίας. Ναι, θα έχει ένα ευρύ πεδίο συνεργασίας, ανάπτυξης συστημάτων υγείας, ανταλλαγή ειδικών και εξειδικευμένων επαγγελματιών υγείας, πληροφοριών και τεχνογνωσίας, ανταλλαγή εμπειρογνωμόνων. Αυτά είναι πάρα πολύ ωραία, όμως, το θέμα είναι το εξής. Πράγματι η Αίγυπτος, όπως ειπώθηκε πριν, είναι μια χώρα που έχει πάρα πολύ αναπτυγμένη φαρμακοβιομηχανία. Η πιο ανεπτυγμένη στην Αφρική αυτή τη στιγμή. Ίσως αυτό να βοηθήσει – ειπώθηκε και από άλλους συναδέλφους -στο να βρούμε φθηνότερα φάρμακα.

Το θέμα είναι το εξής. Θα συμβάλει αυτό το Μνημόνιο συνεργασίας στην επίλυση των προβλημάτων της δημόσιας υγείας που έχει η Ελλάδα; Η Ελλάδα ως γνωστόν σήμερα έχει υποστελεχωμένα νοσοκομεία, έχει πρόβλημα, έχει ελλιπή εξοπλισμό, έχει κακιές κτηριακές εγκαταστάσεις. Αυτά όλα θα συμβάλλουν; Θα κάνουμε μεν ανταλλαγές εμπειρογνωμόνων. Ναι εγώ δεν αμφιβάλλω. Πράγματι έχουν τα ελληνικά πανεπιστήμια και οι ιατρικές σχολές αξιόλογους επιστήμονες. Όμως αρκεί αυτό εδώ για να επιλύσει το πρόβλημα σήμερα ή μήπως θα είναι μια ετεροβαρής σύμβαση όπου ουσιαστικά θα ωφεληθεί περισσότερο η Αίγυπτος και εμείς όχι και τόσο; Αυτό το θέτω ως προβληματισμό. Είναι κάτι το οποίο πρέπει να ειπωθεί.

Μάλιστα να τονίσω ότι είμαστε μια χώρα που αντιμετωπίζει σοβαρότατα προβλήματα. Δεν ξέρω κατά πόσο με τέτοιου είδους μνημόνια συνεργασίας θα μπορέσουμε να επιλύσουμε τα δικά μας προβλήματα. Πέρα από την ενίσχυση των φιλικών σχέσεων, θα πρέπει να βλέπουμε αν τα μνημόνια συνεργασίας που υπογράφουμε με άλλες χώρες θα συμβάλουν και στην επίλυση των δικών μας προβλημάτων. Δηλαδή, η τεχνογνωσία που θα εισαχθεί από την Αίγυπτο ή οποιαδήποτε άλλη χώρα με την οποία συνάπτουμε μνημόνιο συνεργασίας, θα επιλύσει και τα δικά μας προβλήματα.

Αυτός είναι ο σοβαρός μας προβληματισμός μαζί με κάποια άλλα που ανέφερα τα οποία μένουν λίγο γενικά και αόριστα για το τι θα συμβεί σε περίπτωση που δημιουργηθεί κάποιο πρόβλημα στην εφαρμογή του συγκεκριμένου μνημονίου. Γι’ αυτό το λόγο εμείς θέλουμε μεν να υπάρχουν καλές σχέσεις, όμως επειδή υπάρχουν αυτά τα κενά, στην παρούσα Σύμβαση θα ψηφίσουμε παρών. Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε. Ολοκληρώθηκε ο κύκλος των Ειδικών Αγορητών.

Το λόγο έχει η κυρία Λινού.

**ΑΘΗΝΑ ΛΙΝΟΥ**: Ευχαριστώ πολύ κύριε Πρόεδρε. Νομίζω ότι είναι πολύ ενδιαφέρουσα η Συμφωνία και μπορεί να αποδειχθεί πολύ χρήσιμη για τη χώρα μας. Απλώς να επισημάνω έναν ακόμα τομέα που δεν ακούστηκε. Η Αίγυπτος είναι μια χώρα από την οποία προέρχονται αρκετοί κυρίως οικονομικοί μετανάστες στη χώρα μας και μπορεί να υπάρξει και δίοδος και για πρόσφυγες, όπως εξελίσσεται η κατάσταση στη Μέση Ανατολή. Η Ευρώπη ενδιαφέρεται πάρα πολύ για την ένταξη και των μεταναστών και των προσφύγων στα συστήματα υγείας της χώρας. Να αναφέρω δύο, τρεις μελέτες με τις οποίες είχα ασχοληθεί εγώ, το Μέντωρ, το Act to Vax. Είναι Προγράμματα που ενθαρρύνουν τους ευρωπαίους πολίτες και τους γιατρούς να κατανοήσουν τον τρόπο με τον οποίο θα μπορέσουμε να υποδεχθούμε επαρκώς και ασφαλώς τους μετανάστες της χώρας μας.

Νομίζω ότι εδώ υπάρχει μια ευκαιρία γιατί είναι μια χώρα, η οποία είναι φιλική και θα μπορούσε να υπάρξει συνεργασία μεταξύ των γιατρών μας, για να καταλάβουμε την κουλτούρα, τη θρησκεία και τον τρόπο με τον οποίο μπορούμε να επικοινωνήσουμε με τους πολίτες της Αιγύπτου και να επεκτείνουμε αυτή τη γνώση και για πολίτες άλλων χωρών από τους οποίους θα δεχθούμε ίσως πολύ περισσότερους μετανάστες και πρόσφυγες και σε επίπεδο κατανόησης γλώσσας, κουλτούρας αλλά και θρησκείας. Απλώς να το λάβουμε υπόψη μας ότι μπορεί να είναι μια καινούργια ευκαιρία για μας και για την Ευρώπη ευρύτερα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, το λόγο ζήτησε ο κ. Παναγιωτόπουλος, Εισηγητής της Μειοψηφίας.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητής της Μειοψηφίας):** Ευχαριστώ.

Να κάνω μια παρατήρηση, αλλά και καταδίκη ταυτόχρονα, αναλογιζόμενος όλα αυτά τα διακρατικά, τους διεθνείς νόμους, ό,τι ψηφίζουμε και ό,τι επικρατεί. Άκουγα νωρίτερα στις ειδήσεις και χθες, ότι το Ισραήλ βομβάρδισε πάλι νοσοκομείο και λες τώρα, τι αξία έχουν όλα αυτά όταν καταπατείται ο διεθνής νόμος, η διεθνής νομιμότητα, όταν μπροστά στην επέλαση αυτή τη δολοφονική που γίνεται από το Ισραήλ και από τους Αμερικάνους, τι αξία έχει όλο αυτό που κάνουμε; Μάλλον καμία. Νομίζω ότι εκφράζω τη θέση και τη δική μου αλλά και του κόμματός μου, ως Αξιωματική Αντιπολίτευση, ότι καταδικάζουμε κάθε τέτοια ενέργεια, κάθε παραβίαση του διεθνούς Δικαίου, κάθε παραβίαση των όρων, σε τελική ανάλυση του πολέμου, που ούτε οι Γερμανοί δεν τόλμησαν να κάνουν και γίνονται σήμερα και γίνονται δίπλα μας και σκοτώνονται παιδιά, σκοτώνονται άρρωστοι, σκοτώνεται υγειονομικός κόσμος και εγώ προτείνω και η Επιτροπή μας να καταδικάσει τέτοιες επιδρομές και δολοφονικές επιθέσεις σε υγειονομικούς χώρους, σε νοσοκομεία, στον υγειονομικό κόσμο, αλλά και στους ασθενείς. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, το λόγο ζήτησε ο κ. Στεφανάδης, Εισηγητής της Πλειοψηφίας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

 Σε αυτό που είπατε, κύριε Πρόεδρε, σε επέκταση για την ελληνική επιστήμη και την Επιτροπή αύριο που έχουμε. Στις 12 Νοεμβρίου, 10 ώρα το πρωί μέχρι το απόγευμα, στην Επιτροπή Μορφωτικών Υποθέσεων γίνεται, κατά την άποψή μας, μια πολύ σημαντική εκδήλωση, η διεθνοποίηση των ελληνικών πανεπιστημίων. Ξέρετε, είμαστε σε μια εποχή που δεν μπορεί να λέει ο καθένας κατά το δοκούν. Υπάρχει βαθμονόμηση, υπάρχει κατάταξη και ξέρουμε όλοι, ότι τα ελληνικά δημόσια πανεπιστήμια είναι σε εξαιρετικά καλή θέση, σχετικά με το μέγεθος της χώρας και τους άλλους παράγοντες. Θα παραστούν 23 πρυτάνεις, με τον πρόεδρο της Εθνικής Επιτροπής Αξιολόγησης, τον κ. Μήτκα. και βέβαια παρουσία του Υπουργού, για να φανεί το έργο του δημόσιου ελληνικού πανεπιστημίου. Το λέω σε μία εποχή που υπάρχει μία αμφιθυμία, μία επιφύλαξη, τι θα γίνει με τα ξένα πανεπιστήμια, όταν έρθουν στην Ελλάδα. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ που μου το θυμίσατε, είχατε μιλήσει γι’ αυτή την ημερίδα και την πρωτοβουλία, που είναι πολύ αξιόλογη και πολύ σημαντική η συγκεκριμένη πρωτοβουλία και να αποκαταστήσω, ότι η αυριανή συνεδρίαση στη 1μμ, γίνεται με πρωτοβουλία του Προέδρου της Ειδικής Μόνιμης Επιτροπής Έρευνας και Τεχνολογίας, του κ. Σιμόπουλου.

Κύριε Υπουργέ, έχετε το λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Ευχαριστώ. Κύριε Πρόεδρε, κύριοι συνάδελφοι, θα ήθελα κατ’ αρχάς να ευχαριστήσω τους συναδέλφους και τις πολιτικές εκείνες δυνάμεις οι οποίες τίθενται θετικά για μία νομίζω, αυτονόητη διαδικασία κύρωσης μιας συμφωνίας καλής θέλησης και καλής συνύπαρξης και θα ήθελα ως εκ τούτου, να παρακαλέσω και τους άλλους συναδέλφους που επιφυλάσσονται, να το ξανασκεφτούν και αύριο στην Ολομέλεια να είναι και αυτοί θετικοί για τον εξής πολύ απλό λόγο. Κοιτάξτε, δεν είναι ανάγκη να είναι κανείς ειδικός στις δημόσιες και διεθνείς σχέσεις για να αντιλαμβάνεται τη σημασία που έχει η συναντίληψη που έχουμε με την Αραβική Δημοκρατία της Αιγύπτου για την οριοθέτηση των θαλασσίων ζωνών. Νομίζω, ότι όλοι οι συνάδελφοί το επεσήμαναν και νομίζω ότι αυτό είναι κάτι το οποίο πραγματικά έχει μια βαρύνουσα εθνική σημασία για μας, αλλά επιτρέψτε μου να πω και κάτι άλλο.

Ασχέτως και αυτού- ακόμη κι αν δεν υπήρχε αυτή η, αν θέλετε, ουσιαστική διάσταση για τα εθνικά μας συμφέροντα, ακόμη κι αν δεν υπήρχε- ειλικρινώς δε μπορώ να καταλάβω - και μιλώ και σαν υγειονομικός- για ποιον λόγο, όταν υπάρχει διάθεση από ένα άλλο έθνος, διάθεση από μια κοινωνία που ενδεχομένως έχει και διαφορετική κουλτούρα, διαφορετική ιστορία, με την οποία όμως μας συνδέουν και αιώνες καλής συνύπαρξης και αν θέλετε και κοινότης ιστορική και λόγω της υπάρξεως εκεί του Πατριαρχείου της Αλεξανδρείας, αλλά και λόγω της υπάρξεως, όπως είπανε και άλλοι συνάδελφοι εδώ, μιας πάλαι ποτέ ακμαζούσης ελληνικής κοινότητας.

 Το ζήτημα είναι το εξής: όταν, λοιπόν, έρχεται κάποιος και θέλει να συνυπάρξει μαζί μας σε ορισμένους τομείς, ασχέτως αν αυτοί οι τομείς θα αποδειχθούν οικονομικώς υποσχόμενοι ή ωφέλιμοι εκατέρωθεν ή μόνο για τον έναν, ασχέτως και αυτού, και μόνο το γεγονός ότι κάποιος θέλει να συνυπάρξει, να ασχοληθεί με αυτό που είπατε πολύ σωστά, με ζητήματα χαμηλής πολιτικής κοινωνικής σημασίας, να υπάρξει αυτό που θα μπορούσε να πει κανείς στο «μαλακό υπογάστριο» της πολιτικής μια καλή συνύπαρξη, ένα καλό συναίσθημα συνεργασίας, γιατί αυτό θα πρέπει να το αποκρούσει κανείς;

Άκουσα και ορισμένες αγωνίες για την περίπτωση διαφωνιών. Κοιτάξτε, δεν είμαι νομικός, αλλά θα μου επιτρέψετε να πω, όταν υπάρχουν διαφωνίες, υπάρχουν τρόποι στο διεθνές δίκαιο συγκεκριμένοι για τη λύση αυτών των διαφωνιών και για την καταγγελία οποιονδήποτε συμβάσεων. Δεν υπάρχει κανένας λόγος να πάει κανείς στα δικαστήρια για μια σύμβαση η οποία προβλέπει μόνο συνεργασία και μέσω της οποίας δεν προβλέπεται εξυπηρέτηση συμφερόντων.

Επαναλαμβάνω, μέσω αυτών των συμφωνιών δεν προβλέπεται εξυπηρέτηση συμφερόντων και ως εκ τούτου, δεν υπάρχει περίπτωση εξ ορισμού να υπάρξει διαφωνία επί συγκεκριμένων ζητημάτων. Αν κάποιος θέλει να λύσει αυτή τη σύμβαση, υπάρχει η διεθνής διαδικασία λύσεως τέτοιων συμβάσεων.

Άρα λοιπόν, εκείνο το οποίο θέλω να σας πω είναι ότι κακώς έχετε ορισμένες ανησυχίες και εγώ πιστεύω ότι στο τέλος θα επικρατήσει η λογική και τη στιγμή που υπάρχει διάθεση από πλευράς της Αραβικής Δημοκρατίας της Αιγύπτου να υπάρξει αυτή η συνεργασία για εμάς, εμείς για το καλό όλων και κυρίως, αν θέλετε, επειδή είμαστε υγειονομικοί και πάνω από όλα θέτουμε το ανθρώπινον, να το επικυρώσουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κ. Υπουργέ.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Υγείας «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης».

Ο Εισηγητής της Πλειοψηφίας, κ. Χριστόδουλος Στεφανάδης, ψηφίζει υπέρ.

Ο Εισηγητής της Μειοψηφίας, κ. Ανδρέας Παναγιωτόπουλος, ψηφίζει υπέρ.

Ο Ειδικός Αγορητής της Κ.Ο. του «ΠΑΣΟΚ», κ. Ιωάννης Τσίμαρης, ψηφίζει υπέρ.

Ο Ειδικός Αγορητής της Κ.Ο. του «ΚΚΕ», κ. Γεώργιος Λαμπρούλης, ψηφίζει κατά.

Η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ», κ. Μαρία Αθανασίου, ψηφίζει με επιφύλαξη.

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Θεανώ Φωτίου, ψηφίζει «παρών».

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»», κ. Νικόλαος Παπαδόπουλος, ψηφίζει με επιφύλαξη.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ», ο κ. Σπυρίδων Μπιμπίλας, ψηφίζει με επιφύλαξη.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Πέτρος Δημητριάδης, ψηφίζει «παρών».

Συνεπώς, το ως άνω σχέδιο νόμου του Υπουργείου Υγείας «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Λιακούλη Ευαγγελία, Μουλκιώτης Γεώργιος, Πουλάς Ανδρέας, Σταρακά Χριστίνα, Τσίμαρης Ιωάννης, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Τσαπανίδου Παρθένα (Πόπη), Κομνηνάκα Μαρία, Μεταξάς Βασίλειος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Αθανάσιος, Παπαδόπουλος Νικόλαος, Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν και Φλώρος Κωνσταντίνος.

Τέλος και περί ώρα 11:25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ**